               ЕВРОПЕЙСКА КОМИСИЯ
            Брюксел, 13.9.2018
            COM(2018) 624 final
            2018/0325(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по опазване на морската среда и Комитета по морска безопасност на Международната морска организация във връзка с приемането на измененията на правило 14.1 от приложение VI към Международната конвенция за предотвратяване на замърсяването от кораби и Международния кодекс за подобрената програма за инспекции по време на преглед на кораби за насипни товари и нефтени танкери от 2011 година

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза по време на 73-тата сесия на Комитета по опазване на морската среда на Международната морска организация и 100-тната сесия на Комитета по морска безопасност на Международната морска организация във връзка с предвиденото приемане на измененията на правило 14 от приложение VI към MARPOL и на Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП).

               2.Контекст на предложението

               2.1.Конвенция за Международната морска организация (ММО)

               С Конвенцията за Международната морска организация (ММО) се създава ММО, чиято цел е да бъде форум за сътрудничество между правителствата в сферата на държавната регулация и практики във връзка с технически въпроси от всякакъв вид, засягащи корабоплаването в международната търговия, да насърчава всеобщото приемане на възможно най-високите стандарти по отношение на въпроси, засягащи морската безопасност, ефективността на корабоплаването и предотвратяването и контрола на морското замърсяване, причинено от кораби, и да утвърждава равнопоставените условия на конкуренция, както и да се занимава със свързаните с това административни и правни въпроси.

               Конвенцията  е в сила от 17 март 1958 г.

               Всички държави — членки на ЕС, са страни по нея.

               Всички държави — членки на ЕС, са страни по Международната конвенция за предотвратяване на замърсяването от кораби от 1973 („Конвенцията MARPOL“), която влезе в сила на 2 октомври 1983 г. Съюзът не е страна по MARPOL.

               Всички държави — членки на ЕС, са страни по Международната конвенция за безопасност на човешкия живот на море 1974 („Конвенцията SOLAS“), която влезе в сила на 25 май 1980 г. Съюзът не е страна по SOLAS.

               В Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП) се предвиждат изисквания за подобрена програма на инспекции по време на проучвания на еднокорпусни и двукорпусни кораби за насипни товари и на еднокорпусни и двукорпусни нефтени танкери, в съответствие с разпоредбите на правило XI-1/2 от Конвенцията SOLAS.

               2.2.Международна морска организация

               Международната морска организация (ММО) е специализираната агенция на ООН, която отговаря за безопасността и сигурността на корабоплаването и за предотвратяването на морското замърсяване, причинено от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Членството в организацията е отворено за всички държави, като всички държави — членки на ЕС, са членки на ММО. От 1974 г. Европейската комисия има статут на наблюдател в ММО на основание на Споразумение за сътрудничество и съдействие между Междуправителствената морска консултативна организация (IMCO)
                  1
                и Комисията на Европейските общности по въпроси от взаимен интерес за страните.

               В Комитета по опазване на морската среда на ММО влизат всички членки на ММО и той заседава поне веднъж годишно. Той се занимава с въпроси, свързани с околната среда, от компетентността на ММО в сферата на контрола и превенцията на замърсяването от кораби, попадащо в обхвата на Конвенцията MARPOL, включително замърсяване с нефт, химикали в насипно състояние, отпадни води, отпадъци и емисии от корабите, както и със замърсители на въздуха и емисии на парникови газове. Наред с това комитетът се занимава и с управлението на баластните води, противообрастващите системи, рециклирането на кораби, готовност и реагиране при замърсяване и с набелязването на специални зони и особено чувствителни морски зони.

               Комитетът по опазване на морската среда на ММО взема всички необходими мерки за изпълнението на задълженията, възложени му от Конвенцията за ММО, Асамблеята на ММО или Съвета на ММО, или на задълженията, попадащи в горепосочения обхват, които могат да му бъдат възложени от или по силата на други международни инструменти и които са приети от ММО. Решенията на Комитета по опазване на морската среда и на неговите спомагателни органи се вземат с мнозинство от членовете.

               В Комитета по морска безопасност на ММО влизат всички членки на ММО и той заседава поне веднъж годишно. В Комитета се разглеждат всички въпроси, които попадат в сферата на дейност на ММО и се отнасят до помощни средства за навигация, конструиране и оборудване на плавателните съдове, набиране на екипаж съобразно с изискванията за безопасност, правила за предотвратяване на сблъсък, боравене с опасни товари, процедури и изисквания за морска безопасност, хидрографска информация, бордови дневници и навигационна документация, разследване на морски произшествия, спасителни операции, както и всякакви други въпроси, пряко засягащи морската безопасност.

               Комитетът по морска безопасност на ММО взема всички необходими мерки за изпълнението на задълженията, възложени му от Конвенцията за ММО, Асамблеята на ММО или Съвета на ММО, или на задълженията, попадащи в горепосочения обхват, които могат да му бъдат възложени от или по силата на други международни инструменти и които са приети от ММО. Решенията на Комитета по морска безопасност и на неговите спомагателни органи се вземат с мнозинство от членовете.

               2.3.Предвиждан акт на Комитета по опазване на морската среда на ММО

               На 22—26 октомври 2018 г., по време на своята 73-та сесия (MEPC 73), Комитетът по опазване на морската среда ще приеме изменения на правило 14.1 от приложение VI към MARPOL относно забрана на превоза на несъответстващите на изискванията горива за използване като горива за задвижване или за текущата експлоатация на борда на кораба.

               През 2008 г. ММО прие Резолюция за изменение на приложение VI към MARPOL, което съдържа правила за предотвратяване на замърсяването на въздуха от кораби. Изменението на приложение VI към MARPOL влезе в сила на 1 юли 2010 г. и с него бяха въведени, наред с другото, по-строги максимални допустими норми за съдържанието на сяра в корабните горива, използвани в зоните за контрол на емисиите на серни оксиди, както и в морските зони извън зоните за контрол на емисиите на серни оксиди.

               Стриктното спазване на стандарта за горива, установен в правило 14.1.3 от приложение VI към MARPOL, който влиза в сила на 1 януари 2020 г., ще изиграе важна роля за улесняването на последователното прилагане на световната максимално допустима норма за съдържанието на сяра в размер на 0,50 %. Целта на предвидените изменения в приложение VI към MARPOL е да се осигури ефективното прилагане на правило 14.1.3 с оглед на значителното намаляване на корабните емисии на серни оксиди и прахови частици в атмосферата.

               2.4.Предвиждан акт на Комитета по морска безопасност на ММО

               На 3—7 декември 2018 г., по време на своята 100-тна сесия, Комитетът по морска безопасност ще приеме изменения в Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП).

               Целта на предвидените изменения на Кодекса за ППП е да се включат редакционни промени, с които се определят всички задължителни изисквания и се подобряват таблиците и формулярите. Измененията ще обединят редакционните промени с нови съществени изисквания, за да се справят с последните актуализации на унифицираните изисквания на Международната асоциация на класификационните организации (IACS), серия Z10. Серия Z10 от правилата се отнася до прегледи на корпуса на нефтени танкери, кораби за насипни товари, танкери за химични продукти, двукорпусни нефтени танкери и двукорпусни кораби за насипни товари. Унифицираните изисквания на  Международната асоциация на класификационните организации (IACS) представляват резолюции на IACS по въпроси, които са пряко свързани или попадат в обхвата на изискванията на конкретните правила и практики на класификационни организации, и изразяват общата философия, на която се основават тези правила и практики. Унифицираните изисквания следва да бъдат ратифицирани от управителния орган на всеки член на IACS, след което се включват в правилата и практиките на държавите в рамките на една година след одобрението от групата за обща политика на IACS. Унифицираните изисквания представляват минимални изисквания.

               3.Позиция, която трябва да се заеме от името на Съюза

               3.1.Изменения в правило 14 от приложение VI към MARPOL

               По време на 71-вата сесия на Комитета по опазване на морската среда (MEPC 71), състояла се в Лондон на 3—7 юли 2017 г., бе одобрен нов елемент относно „Последователното прилагане на правило 14.1.3 от приложение VI към MARPOL“ с оглед на включването му в двугодишния план за 2018—2019 г. на Подкомитета за предотвратяване на замърсяването и реагиране, както и в проекта за дневен ред на 5-ата сесия на Подкомитета за  предотвратяване на замърсяването и реагиране (PPR 5), като крайният срок за приключване е 2019 г.

               По време на 5-ата сесия на Подкомитета за предотвратяване на замърсяването и реагиране (PPR 5), състояла се в Лондон на 5—9 февруари 2018 г., беше разработен проект за изменения на правило 14 от приложение VI към MARPOL относно забрана на превоза на несъответстващите на изискванията горива за използване като горива за задвижване или за текущата експлоатация на борда на кораба. По време на 72-рата сесия на Комитета по опазване на морската среда (MEPC 72), състояла се в Лондон на 9—13 април 2018 г., проектът за изменения в приложение VI към MARPOL беше одобрен с незначителни промени с оглед приемането им по време на 73-ата сесия на MEPC.

               Измененията на правило 14 от приложение VI към MARPOL са посочени в документ MEPC 73/3 на ММО. В точка 5.43 от доклада на MEPC 72 (MEPC 72/17) е посочено, че се предвижда промените да бъдат приети на MEPC 73.

               3.2.Изменения в Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП).

               По време на 5-ата сесия на Подкомитета относно проектирането и конструирането на кораби (SDC 5), която се проведе в Лондон на 22—26 януари 2018 г., беше припомнено, че по време на 4-ата сесия на Подкомитета по проектирането и конструирането на кораби (SDC 4), която се проведе в Лондон на 13—17 февруари 2017 г., беше разрешено на Международната асоциация на класификационните организации (IACS) и на Секретариата да направят анализ на Кодекса за ППП от 2011 г. с цел да предложат редакционни изменения за определянето на всички задължителни изисквания, да подобрят формата на таблиците и формулярите, както и да представят доклад относно постигнатия напредък при разглеждането по време на SDC 5.

               Подкомитетът (SDC 5) постигна съгласие, че всички материалноправни разпоредби, които понастоящем се съдържат в бележките под линия в Кодекса за ППП от 2011 г., следва да се включат в основната част на новия консолидиран текст. Също така по време на SDC 5 беше постигнато съгласие да се подобри форматът на таблиците и формулярите в Кодекса за ESP. Накрая беше постигнато съгласие да се слеят редакционните промени с новите, съществени изменения на Кодекса за ППП от 2011 г., предложени от IACS, които са свързани с последните актуализации на унифицираните изисквания на IACS, серия Z10.

               Подкомитетът (SDC 5) одобри предложението за представяне на проекта на измененията на Кодекса за ППП от 2011 г. за одобрение по време на 99-ата сесия на Комитета по морска безопасност (MSC 99), която се проведе в Лондон на 16—25 май 2018 г., с оглед на последващото приемане на измененията на 100-тната сесия на Комитета по морска безопасност (MSC 100) и влизането им в сила на 1 юли 2020 г.

               По време на 99-ата си сесия Комитетът по морска безопасност разгледа проекта за изменения на Кодекса за ППП от 2011 г., изготвен по време на 5-ата сесия на Подкомитета относно проектирането и конструирането на кораби (SDC 5) в съответствие с процедурата за предприемане на редовни актуализации на Кодекса. По време на MSC 99 бе одобрен проектът за изменения на Кодекса за ППП от 2011 г., които са изложени в проект за резолюция на MSC, с оглед приемането им на 100-тната сесия на MSC.

               Проектът за резолюцията на MSC относно измененията в Кодекса за ППП от 2011 г. се съдържа в приложение 2 към доклада от MSC 99 (MSC99/22/Add.1). В точка 10.20 от доклада от 99-ата сесия на Комитета по морска безопасност (MSC 99/22) е посочено, че се предвижда промените да бъдат приети на 100-тната сесия на този комитет.

               3.3.Съответно законодателство на ЕС и компетентност на ЕС

               3.3.1.Изменения в правило 14.1 от приложение VI към MARPOL

               Изискванията от приложение VI към MARPOL по отношение на намаляването на съдържанието на сяра в корабните горива с оглед намаляване на емисиите на серни оксиди са въведени в законодателството на ЕС с Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива.

               3.3.2.Изменения в Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП).

               Целта на Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери е да се създаде ускорена схема за въвеждане на прилагането на изискванията в MARPOL 73/78, отнасящи се за танкери с двукорпусна или еквивалентна конструкция, дефинирани в член 3 от посочения регламент, по отношение на еднокорпусните нефтени танкери и да се забрани превозването към или от пристанища на държавите членки на тежки нефтопродукти в еднокорпусни нефтени танкери.

               С Регламент (ЕС) № 530/2012 се въведе задължително прилагане на Схемата за оценка на състоянието (CAS) на ММО спрямо еднокорпусните нефтени танкери на възраст над 15 години. Съгласно член 5 тези танкери трябва да отговарят на CAS, която е дефинирана в член 6 като Схемата за оценка на състоянието, приета с Резолюция МЕРС 94(46) от 27 април 2001 г., изменена с Резолюция МЕРС 99(48) от 11 октомври 2002 г. и с Резолюция МЕРС 112(50) от 4 декември 2003 г. В Подобрената програма за инспекции по време на преглед на кораби за насипни товари и нефтени танкери (или накратко Подобрена програма за преглед (ППП) е определено как да се провежда такова интензифицирано оценяване. Тъй като ППП се използва като инструмент за постигане на целта на CAS, всички промени на инспекциите по ППП ще бъдат пряко и автоматично приложими посредством Регламент (ЕС) № 530/2012. Поради това измененията, които следва да бъдат приети на 100-тната сесия на Комитета по морска безопасност и с които ще бъдат осъществени промени по Кодекса за ППП, ще имат отражение върху правото на ЕС посредством прилагането на Регламент (ЕС) № 530/2012.

               3.3.3.Компетентност на ЕС

               Измененията на правило 14.1 от приложение VI към MARPOL ще имат отражение върху правото на ЕС посредством прилагането на Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива.

               Измененията в Кодекса на ППП от 2011 г. ще имат отражение върху правото на ЕС посредством прилагането на Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Комитетът по опазване на морската среда и Комитетът по морска безопасност на ММО са органи, учредени по силата на споразумение, а именно Конвенцията за Международната морска организация.

               Решенията, които Комитетът по морска безопасност и Комитетът по опазване на морската среда на ММО имат за задача да приемат, представляват актове с правно действие. Предвидените актове са в състояние да повлияят значително върху съдържанието на законодателство на ЕС, по-конкретно върху Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива и върху Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери.

               Това се дължи на факта, че Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива отразява  изискванията относно съдържанието на сяра, предвидени в приложение VI към MARPOL, както и поради това, че в Регламент (ЕС) № 530/2012 се предвижда изискване за прилагането на схемата на ММО за оценка на състоянието (CAS), а тя използва подобрената програма за преглед (ППП) като инструмент за постигане на целта си.

               Поради това измененията на правило 14.1 от приложение VI към MARPOL и на Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП) ще имат отражение върху правото на ЕС посредством прилагането на Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива и съответно на Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2018/0325 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по опазване на морската среда и Комитета по морска безопасност на Международната морска организация във връзка с приемането на измененията на правило 14.1 от приложение VI към Международната конвенция за предотвратяване на замърсяването от кораби и Международния кодекс за подобрената програма за инспекции по време на преглед на кораби за насипни товари и нефтени танкери от 2011 година

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като имат предвид, че:

               1)Конвенцията за Международната морска организация (ММО) [вж. точка 10.8 от Междуинституционалните указания за оформяне на актовете] е в сила от 17 март 1958 г. Международната морска организация (ММО) — специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морските води и въздуха от корабите.

               2) Съгласно член 38, буква а) от Конвенцията за ММО Комитетът по опазване на морската среда изпълнява функции, които са или могат да бъдат възложени на ММО от или съгласно международни конвенции за предотвратяването и контрола на морското замърсяване, причинено от кораби, по-специално що се отнася до приемането и изменението на правила или други разпоредби.

               3)Съгласно член 28, буква б) от Конвенцията за ММО Комитетът по морска безопасност взема всички необходими мерки за изпълнението на задълженията, възложени му в съответствие с посочената конвенция, от Асамблеята на ММО или от Съвета на ММО, или на задълженията, попадащи в обхвата на посочения член, които могат да бъдат възложени на Комитета по морска безопасност по силата на други международни инструменти и които са приети от ММО.

               4)Международната конвенция за предотвратяване на замърсяването от кораби (наричана по-долу „Конвенцията MARPOL“) е в сила от 2 октомври 1983 г.

               5)Съгласно член 16, параграф 2, буква в) от Конвенцията MARPOL, изменения на конвенцията могат да се приемат от компетентния орган, в случая Комитета по опазване на морската среда.

               6) Комитетът по опазване на морската среда, на своята 73-та сесия, планирана за 22—26 октомври 2018 г. (MSC 73), ще приеме изменения на правило 14 от приложение VI към Конвенцията MARPOL.

               7)Комитетът по морска безопасност, на своята 100-тна сесия на 3—7 декември 2018 г. (MSC 100), ще приеме изменения на Международния кодекс за подобрената програма за инспекции по време на преглед на кораби за насипни товари и нефтени танкери от 2011 г. (Кодекса за ППП от 2011 г.).

               8) Целесъобразно е да се определи позицията, която трябва да се заеме от името на Съюза по време на 73-ата сесия на MEPC, тъй като измененията на правило 14 от приложение VI към Конвенцията MARPOL могат да имат значително отражение върху съдържанието на правото на Съюза, и по-конкретно върху Директива (ЕС) 2016/802 на Европейския парламент и на Съвета
                  4
               .

               9)Целесъобразно е да се определи позицията, която трябва да се заеме от името на Съюза по време на 100-тната сесия на MSC, тъй като измененията могат да имат значително отражение върху съдържанието на правото на Съюза, а по-конкретно върху Регламент № (ЕС) 530/2012 на Европейския парламент и на Съвета
                  5
               .

               10)Измененията на правило 14 от приложение VI към Конвенцията MARPOL относно забраната на превоза на несъответстващите на изискванията горива за използване като горива за задвижване или за текущата експлоатация на борда на кораба следва да гарантират стриктното спазване на стандарта за горива, установен в правило 14.1.3 от приложение VI към Конвенцията MARPOL, който влиза в сила на 1 януари 2020 г.

               11)Измененията на Кодекса за ППП от 2011 г. следва да включват редакционни промени в Кодекса, с които се определят всички задължителни изисквания и се подобряват таблиците и формулярите, и се сливат редакционните промени с новите съществени изисквания с оглед на последните актуализации на унифицираните изисквания на Международната асоциация на класификационните организации, серия Z10.

               12)Позицията на Съюза трябва да бъде изразена от държавите — членки на Съюза, които са членки на Комитета по опазване на морската среда и на Комитета по морска безопасност на ММО, като те действат съвместно и в интерес на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на 73-тата сесия на Комитета по опазване на морската среда на ММО, е да се изрази съгласие с приемането на измененията на правило 14.1 от приложение VI към Международната конвенция за предотвратяване на замърсяването от кораби, определени в документ MEPC 73/3 на ММО.

               Член 2

               Позицията, която трябва да се заеме от името на Съюза в рамките на 100-тната сесия на Комитета по морска безопасност на ММО, е да се изрази съгласие с приемането на измененията на Международния кодекс за подобрената програма за инспекции по време на преглед на кораби за насипни товари и нефтени танкери от 2011 г., определени в приложение 2 към документ MSC 99/22/Add.1 на ММО.

               Член 3

               1. Позицията, посочена в член 1 се изразява от държавите — членки на Съюза, които са членки на Комитета по опазване на морската среда на ММО, като те действат съвместно.

               2. Позицията, посочена в член 2 се изразява от държавите — членки на Съюза, които са членки на Комитета по морска безопасност на ММО, като те действат съвместно.

               3. Незначителни промени в позициите, посочени в членове 1 и 2 се договарят без допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        През 1982 г. наименованието ѝ е променено на Международна морска организация (ММО).

                     (2)

                        Дело C-399/12 Германия/Съвет (OIV), ECLI:EU:C:2014:2258, т. 64.

                     (3)

                        Дело C-399/12 Германия/Съвет (OIV), ECLI:EU:C:2014:2258, т. 61—64.

                     (4)

                        Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива (ОВ L 132, 21.5.2016 г., стр. 58).

                     (5)

                        Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни петролни танкери (ОВ L 172, 30.6.2012 г., стр. 3).


               ЕВРОПЕЙСКА КОМИСИЯ
            Брюксел, 10.10.2018
            COM(2018) 674 final
            2018/0345(NLE)
            Предложение за
            РЕШЕНИЕ НА СЪВЕТА
            относно позицията, която Европейският съюз да заеме в рамките на съответните комитети на Икономическата комисия за Европа на Организацията на обединените нации по отношение на предложенията за промени в правила № 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 и 137 на ООН и в глобално техническо правило № 9 на ООН, както и по отношение на предложенията за три нови правила на ООН

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Икономическата комисия за Европа на Организацията на обединените нации (ИКЕ на ООН) разработва на международно равнище хармонизирани изисквания, предназначени да премахнат техническите пречки пред търговията с моторни превозни средства между договарящите се страни по Ревизираната спогодба от 1958 г. и да гарантират, че тези превозни средства осигуряват висока степен на безопасност и опазване на околната среда.

               В съответствие с Решение 97/836/ЕО на Съвета от 27 ноември 1997 г. Съюзът се присъедини към Спогодбата на Икономическата комисия за Европа на Организацията на обединените нации („ИКЕ на ООН“) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирана спогодба от 1958 г.“), а в съответствие с Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) Съюзът се присъедини към Паралелното споразумение.

               Заседанията на Работна група 29 на ИКЕ на ООН — Световния форум за хармонизация на правилата за превозните средства — се провеждат три пъти всяка календарна година — през март, юни и ноември. На всяко заседание се приемат нови правила на ООН, нови глобални технически правила на ООН (ГТП на ООН) и/или промени в съществуващи правила на ООН или глобални технически правила на ООН (ГТП на ООН), за да се отчете техническият прогрес. Преди всяко заседание на Работна група 29 една от шестте работни комисии към нея приема тези промени.

               След това по време на заседанието на Работна група 29 се гласува за окончателното приемане на измененията, допълненията и поправките, стига да е налице кворум и квалифицирано мнозинство от договарящите се страни. ЕС е договаряща се страна по две споразумения (съответно от 1958 г. и 1998 г.) в обхвата на дейност на Работна група 29. Всеки път се изготвя решение на Съвета, известно като „мегарешение“, което съдържа списък на правилата, измененията, допълненията и поправките и с което Комисията се упълномощава да гласува от името на Съюза на съответното заседание на Работна група 29.

               С настоящото решение на Съвета се определя позицията на Съюза при гласуване на правилата, измененията, допълненията и поправките по време на заседанието на Работна група 29 през ноември 2018 г., предвидено да се проведе от 12 до 16 ноември 2018 г.

               •Съгласуваност с действащите разпоредби в тази област на политиката

               Настоящото предложение допълва и е в пълно съответствие с политиката на Съюза в областта на вътрешния пазар по отношение на автомобилната промишленост.

               Системата на Работна група 29 допринася за постигането на по-висока степен на хармонизиране в международен план на стандартите за превозните средства. Спогодбата от 1958 г. има основна роля за постигането на тази цел, тъй като производителите от ЕС могат да използват общ набор от правила за одобрение на типа със съзнанието, че договарящите се страни ще признаят съответствието на продуктите им с националното си законодателство. Тази схема, например, направи възможно с Регламент (ЕО) № 661/2009 относно общата безопасност на моторните превозни средства да се отменят повече от 50 директиви на ЕС и същите да се заменят със съответните правила, разработени съгласно Споразумението от 1958 г.

               Подобен подход беше приложен и с Директива 2007/46/ЕО, която замени системите за одобрение в отделните държави членки с процедура на Съюза за одобрение и създаде хармонизирана рамка, съдържаща административните разпоредби и общите технически изисквания по отношение на всички нови превозни средства, системи, компоненти и отделни технически възли. С посочената директива правилата на ООН бяха включени в системата на ЕС за одобрение на типа като изисквания за одобрение на типа или като алтернативи на законодателството на Съюза. След приемането на посочената директива правилата на ООН във все по-голяма степен се включват в законодателството на Съюза в рамките на системата на ЕС за одобрение на типа.

               •Съгласуваност с други политики на Съюза

               Системата на Работна група 29 е свързана с политиката на Съюза в областта на конкурентоспособността, върху която тази инициатива има положително въздействие. Настоящото предложение е в съответствие и с политиките на Съюза в областта на транспорта и енергетиката, които надлежно са взети предвид в процеса на изготвяне и приемане на правилата на ООН, попадащи в обхвата на Спогодбата от 1958 г.

               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

               •Правно основание

               Правното основание за настоящото предложение е член 114 във връзка с член 218, параграф 9 от Договора за функционирането на Европейския съюз.

               •Субсидиарност

               Гласуването в подкрепа на такива международни инструменти, като предложения за правила на ООН, промени в правила на ООН и проекти на глобални технически правила, и включването им в системата на Съюза за одобрение на типа на моторните превозни средства, може да бъде направено единствено от Съюза. По този начин не само се предотвратява раздробяването на вътрешния пазар, но също така се гарантират еднакви стандарти за опазване на околната среда и за безопасност в Съюза. Налице са и предимства, свързани с икономии от мащаба: продуктите могат да се произвеждат за целия пазар на Съюза и дори за международния пазар, вместо да се адаптират, за да получат национално одобрение на типа за всяка отделна държава членка.

               Поради това настоящото предложение е в съответствие с принципа на субсидиарност.

               •Пропорционалност

                  Настоящото решение на Съвета оправомощава Комисията да гласува от името на Съюза и е пропорционален инструмент в съответствие с член 5, параграф 1 от Решение 97/836/ЕО на Съвета с цел да се определи единна позиция на ЕС в ИКЕ на ООН по отношение на гласуването по работните документи, предложени в дневния ред на заседанието на Работна група 29. Следователно настоящото предложение е в съответствие с принципа на пропорционалност, тъй като не надхвърля необходимото за постигане на поставените цели — да се осигури доброто функциониране на вътрешния пазар, като същевременно се гарантира висока степен на обществена безопасност и защита.

               •Избор на инструмент

               В член 218, параграф 9 от ДФЕС е предвидено, че за да бъде определена позицията, която трябва да се заеме от името на Съюза в орган, създаден с международно споразумение, е необходимо решение на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Не е приложимо.

               •Консултации със заинтересованите страни

               Не е приложимо.

               •Събиране и използване на експертни становища

               Външни експертни становища не са приложими в случая с настоящото предложение. То обаче беше разгледано от Техническия комитет по моторните превозни средства.

               •Оценка на въздействието

               Настоящото предложение не може да бъде предмет на оценка на въздействието, тъй като няма законодателен характер и не съществуват или не са възможни алтернативни варианти на политиката.

               •Пригодност и опростяване на законодателството

               Настоящата инициатива няма отражение върху административната тежест, тъй като с приложените към мегарешението позовавания на въпросните промени не се въвеждат нови задължения за докладване или други административни задължения за предприятията, включително за МСП. Напротив, цели се намаляване на административната тежест, тъй като прилагането на хармонизирани в световен мащаб изисквания дава възможност на производителите да представят документация за одобрение на системи и компоненти не само в ЕС, но и на експортните пазари на договарящите се страни по Спогодбата от 1958 г., нечленуващи в ЕС.

               Предложението има много положително въздействие върху конкурентоспособността на автомобилната промишленост на ЕС и върху международната търговия. Приемането на международно хармонизирани правила за превозните средства от страна на търговските партньори на ЕС се признава като най-добрият начин за премахване на нетарифните пречки пред търговията и за отваряне или разширяване на достъпа до съответните пазари за предприятия от автомобилната промишленост на ЕС.

               •Основни права

               Предложението не оказва въздействие върху защитата на основните права.

               4.ОТРАЖЕНИЕ ВЪРХУ БЮДЖЕТА

               Настоящата инициатива няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

               Не е приложимо.

               •Обяснителни документи (за директиви)

               Не е приложимо.

               •Подробни разяснения на отделните разпоредби на предложението

               С предложението се определя позицията на Съюза при гласуване на

               –предложенията за промени в правила № 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 и 137 на ООН;

               –предложението за изменения на глобално техническо правило № 9 на ООН; както и

               –предложенията за три нови правила на ООН,

               2018/0345 (NLE)

               Предложение за

               РЕШЕНИЕ НА СЪВЕТА

               относно позицията, която Европейският съюз да заеме в рамките на съответните комитети на Икономическата комисия за Европа на Организацията на обединените нации по отношение на предложенията за промени в правила № 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 и 137 на ООН и в глобално техническо правило № 9 на ООН, както и по отношение на предложенията за три нови правила на ООН

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 97/836/ЕО на Съвета
                  1
                Съюзът се присъедини към Споразумението на Икономическата комисия за Европа на Организацията на обединените нации (ИКЕ на ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“).

               (2)С Решение 2000/125/ЕО на Съвета
                  2
                Съюзът се присъедини към Спогодбата относно създаването на глобални технически правила за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“).

               (3)Директива 2007/46/ЕО на Европейския парламент и на Съвета
                  3
                замени системите за одобрение в отделните държави членки с процедура на Съюза за одобрение и създаде хармонизирана рамка, съдържаща административните разпоредби и общите технически изисквания по отношение на всички нови превозни средства, системи, компоненти и отделни технически възли. С тази директива правилата, приети съгласно Ревизираната спогодба от 1958 г. („правилата на ООН“), бяха включени в системата на ЕС за одобрение на типа или като изисквания за одобрение на типа или като алтернативи на законодателството на Съюза. След приемането на Директива 2007/46/ЕО правилата на ООН във все по-голяма степен се включват в законодателството на Съюза.

               (4)Изискванията, отнасящи се до някои елементи или характеристики, попадащи в обхвата на правила № 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 и 137 на ООН и на глобално техническо правило № 9 на ООН трябва да бъдат променени с оглед на натрупания опит и техническите постижения.

               (5)С цел изясняване и консолидиране на свързаните с компонентите изисквания, които понастоящем се съдържат в няколко правила на ООН, е необходимо да бъдат приети три нови правила на ООН относно устройствата за светлинна сигнализация (LSD), устройствата за осветяване на пътя (RID) и светлоотразяващите устройства (RRD), с което ще се заменят и отменят 20 правила на ООН (№ 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 и 123), без да се променят подробните технически изисквания, които вече са в сила към настоящия момент.

               (6)Целесъобразно е да се определи позицията, която да се заеме от името на Съюза в рамките на Административния комитет по Ревизираната спогодба от 1958 г. и на Изпълнителния комитет за Паралелното споразумение по отношение на приемането на посочените промени и нови правила на ООН, тъй като правилата ще бъдат обвързващи за Съюза и могат да окажат съществено въздействие върху съдържанието на правото на Съюза в областта на одобрението на типа на превозните средства.

               (7)В тези комитети Съюзът ще се представлява от Комисията в съответствие с член 17, параграф 1 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Административния комитет по Ревизираната спогодба от 1958 г. и на Изпълнителния комитет по Паралелното споразумение в периода 12—16 ноември 2018 г., е да се гласува в подкрепа на предложенията, изброени в приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 97/836/ЕО на Съвета от 27 ноември 1997 г. с оглед на присъединяването на Европейската общност към Спогодбата на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирана спогодба от 1958 година“) (ОВ L 346, 17.12.1997 г., стр. 78).

                     (2)

                        Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) (ОВ L 35, 10.2.2000 г., стр. 12).

                     (3)

                        Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 10.10.2018
            COM(2018) 674 final
            ПРИЛОЖЕНИЕ
            към
            Предложение за Решение на Съвета
            относно позицията, която Европейският съюз да заеме в рамките на съответните комитети на Икономическата комисия за Европа на Организацията на обединените нации по отношение на предложенията за промени в правила № 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 и 137 на ООН и в глобално техническо правило № 9 на ООН, както и по отношение на предложенията за три нови правила на ООН

               ПРИЛОЖЕНИЕ

                        Правило №

                        Заглавие на точката от дневния ред

                        Идентификационен номер на документа
                           1

                        3

                        Предложение за серия от изменения 03 на Правило № 3 на ООН (светлоотражатели)

                        ECE/TRANS/WP.29/2018/91

                        4

                        Предложение за серия от изменения 01 на Правило № 4 на ООН (осветяване на задните регистрационни табели)

                        ECE/TRANS/WP.29/2018/92

                        6

                        Предложение за серия от изменения 02 на Правило № 6 на ООН (пътепоказатели)

                        ECE/TRANS/WP.29/2018/93

                        7

                        Предложение за серия от изменения 03 на Правило № 7 на ООН (предни и задни габаритни светлини, стопсветлини и светлини за обозначаване на най-външния габарит)

                        ECE/TRANS/WP.29/2018/94

                        11

                        Предложение за допълнение 2 към серия от изменения 04 на правило № 11 на ООН (ключалки и панти на вратите)

                        ECE/TRANS/WP.29/2018/127

                        11

                        Предложение за поправка 1 на серия от изменения 04 на правило № 11 на ООН (ключалки и панти на вратите)

                        ECE/TRANS/WP.29/2018/155

                        14

                        Предложение за поправка 2 към преработка 5 на Правило № 14 на ООН (устройства за закрепване на обезопасителни колани)

                        ECE/TRANS/WP.29/2018/156

                        16

                        Предложение за допълнение 11 към серия от изменения 06 на Правило № 16 на ООН (обезопасителни колани)

                        ECE/TRANS/WP.29/2018/128

                        16

                        Предложение за допълнение 4 към серия от изменения 07 на Правило № 16 на ООН (обезопасителни колани)

                        ECE/TRANS/WP.29/2018/129

                        16

                        Предложение за серия от изменения 08 на Правило № 16 на ООН (обезопасителни колани)

                        ECE/TRANS/WP.29/2018/141

                        17

                        Предложение за серия от изменения 09 на Правило № 17 на ООН (здравина на седалките)

                        ECE/TRANS/WP.29/2018/142

                        19

                        Предложение за серия от изменения 05 на Правило № 19 на ООН (предни фарове за мъгла)

                        ECE/TRANS/WP.29/2018/95

                        23

                        Предложение за серия от изменения 01 на Правило № 23 на ООН (фарове за заден ход)

                        ECE/TRANS/WP.29/2018/96

                        24

                        Предложение за допълнение 4 към серия от изменения 03 на Правило № 24 на ООН (видими замърсители; измерване на мощността на двигатели с компресионно запалване (дим от дизелово гориво))

                        ECE/TRANS/WP.29/2018/143

                        27

                        Предложение за серия от изменения 05 на Правило № 27 на ООН (предупредителни светлоотразителни триъгълници)

                        ECE/TRANS/WP.29/2018/97

                        29

                        Предложение за допълнение 4 към серия от изменения 03 на Правило № 29 на ООН (кабини на товарните превозни средства)

                        ECE/TRANS/WP.29/2018/130

                        34

                        Предложение за допълнение 6 към серия от изменения 02 на Правило № 34 на ООН (предотвратяване на опасността от възникване на пожар)

                        ECE/TRANS/WP.29/2018/120

                        34

                        Предложение за допълнение 2 към серия от изменения 03 на Правило № 34 на ООН (предотвратяване на опасността от възникване на пожар)

                        ECE/TRANS/WP.29/2018/121

                        37

                        Предложение за допълнение 47 към серия от изменения 03 на Правило № 37 на ООН (нажежаеми лампи)

                        ECE/TRANS/WP.29/2018/83

                        38

                        Предложение за серия от изменения 01 на Правило № 38 на ООН (задни фарове за мъгла)

                        ECE/TRANS/WP.29/2018/98

                        43

                        Предложение за допълнение 8 към серия от изменения 01 на Правило № 43 на ООН (безопасно остъкляване)

                        ECE/TRANS/WP.29/2018/122

                        44

                        Предложение за допълнение 15 към серия от изменения 04 на Правило № 44 на ООН (системи за обезопасяване на деца)

                        ECE/TRANS/WP.29/2018/131

                        46

                        Предложение за допълнение 6 към серия от изменения 04 на Правило № 46 на ООН (устройства за непряко виждане)

                        ECE/TRANS/WP.29/2018/123

                        48

                        Предложение за допълнение 11 към серия от изменения 06 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/84

                        48

                        Предложение за допълнение 12 към серия от изменения 05 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/85

                        48

                        Предложение за допълнение 11 към серия от изменения 06 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/99

                        48

                        Предложение за допълнение 12 към серия от изменения 05 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/100

                        48

                        Предложение за допълнение 18 към серия от изменения 04 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/101

                        48

                        Предложение за допълнение 6 към серия от изменения 03 на Правило № 48 на ООН (монтиране на устройства за осветяване и светлинна сигнализация)

                        ECE/TRANS/WP.29/2018/102

                        50

                        Предложение за серия от изменения 01 на Правило № 50 на ООН (предни и задни габаритни светлини, стопсветлини и пътепоказатели за мотопеди и мотоциклети)

                        ECE/TRANS/WP.29/2018/103

                        53

                        Предложение за допълнение 2 към серия от изменения 02 на Правило № 53 на ООН (монтиране на устройства за осветяване и светлинна сигнализация за превозните средства от категория L3)

                        ECE/TRANS/WP.29/2018/86

                        53

                        Предложение за допълнение 20 към серия от изменения 01 на Правило № 53 на ООН (монтиране на устройства за осветяване и светлинна сигнализация за превозните средства от категория L3)

                        ECE/TRANS/WP.29/2018/87

                        53

                        Предложение за допълнение 2 към серия от изменения 02 на Правило № 53 на ООН (монтиране на устройства за осветяване и светлинна сигнализация за превозните средства от категория L3)

                        ECE/TRANS/WP.29/2018/104

                        53

                        Предложение за допълнение 20 към серия от изменения 01 на Правило № 53 на ООН (монтиране на устройства за осветяване и светлинна сигнализация за превозните средства от категория L3)

                        ECE/TRANS/WP.29/2018/105

                        60

                        Предложение за поправка 1 към преработка 1 на Правило № 60 на ООН (органи за управление, задействани от водача, за мотопеди/мотоциклети)

                        ECE/TRANS/WP.29/2018/152

                        67

                        Предложение за серия от изменения 02 на Правило № 67 на ООН (превозни средства, използващи втечнени нефтени газове)

                        ECE/TRANS/WP.29/2018/124

                        69

                        Предложение за серия от изменения 02 на Правило № 69 на ООН (задни маркировъчни табели за бавнодвижещи се превозни средства)

                        ECE/TRANS/WP.29/2018/106

                        70

                        Предложение за серия от изменения 02 на Правило № 70 на ООН (задни маркировъчни табели за тежки и дълги превозни средства)

                        ECE/TRANS/WP.29/2018/107

                        74

                        Предложение за допълнение 10 към серия от изменения 01 на Правило № 74 на ООН (монтиране на устройства за осветяване и светлинна сигнализация за мотопеди)

                        ECE/TRANS/WP.29/2018/88

                        74

                        Предложение за допълнение 10 към серия от изменения 01 на Правило № 74 на ООН (монтиране на устройства за осветяване и светлинна сигнализация за мотопеди)

                        ECE/TRANS/WP.29/2018/108

                        77

                        Предложение за серия от изменения 01 на Правило № 77 на ООН (светлинно устройство за паркиране)

                        ECE/TRANS/WP.29/2018/109

                        83

                        Предложение за допълнение 2 към серия от изменения 03 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/144

                        83

                        Предложение за допълнение 1 към серия от изменения 04 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/145

                        83

                        Предложение за допълнение 12 към серия от изменения 05 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/146

                        83

                        Предложение за допълнение 12 към серия от изменения 06 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/147

                        83

                        Предложение за допълнение 18 към серия от изменения 07 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/148

                        86

                        Предложение за допълнение 1 към серия от изменения 01 на Правило № 86 на ООН (монтиране на устройства за осветяване и светлинна сигнализация за селскостопански превозни средства)

                        ECE/TRANS/WP.29/2018/110

                        86

                        Предложение за допълнение 7 на Правило № 86 на ООН (монтиране на устройства за осветяване и светлинна сигнализация за селскостопански превозни средства)

                        ECE/TRANS/WP.29/2018/111

                        87

                        Предложение за серия от изменения 01 на Правило № 87 на ООН (светлини за движение през деня)

                        ECE/TRANS/WP.29/2018/112

                        91

                        Предложение за серия от изменения 01 на Правило № 91 на ООН (странични габаритни светлини)

                        ECE/TRANS/WP.29/2018/113

                        94

                        Предложение за допълнение 1 към серия от изменения 03 на Правило № 94 на ООН (челен удар)

                        ECE/TRANS/WP.29/2018/132

                        95

                        Предложение за допълнение 7 към серия от изменения 03 на Правило № 95 (страничен удар)

                        ECE/TRANS/WP.29/2018/133

                        98

                        Предложение за серия от изменения 02 на Правило № 98 на ООН (фарове с газоразредни светлинни източници)

                        ECE/TRANS/WP.29/2018/114

                        99

                        Предложение за допълнение 14 към серия от изменения 03 на Правило № 99 на ООН (газоразрядни светлинни източници)

                        ECE/TRANS/WP.29/2018/89

                        100

                        Предложение за допълнение 5 към серия от изменения 01 на Правило № 100 на ООН (превозни средства с електрическо силово предаване),

                        ECE/TRANS/WP.29/2018/134 +

                        WP.29-176-03

                        100

                        Предложение за допълнение 4 към серия от изменения 02 на Правило № 100 на ООН (превозни средства с електрическо силово предаване),

                        ECE/TRANS/WP.29/2018/135

                        101

                        Предложение за допълнение 10 към Правило № 101 на ООН (емисии на CO2 / разход на гориво)

                        ECE/TRANS/WP.29/2018/149

                        101

                        Предложение за допълнение 8 към серия от изменения 01 на Правило № 101 на ООН (емисии на CO2 / разход на гориво)

                        ECE/TRANS/WP.29/2018/150

                        104

                        Предложение за серия от изменения 01 на Правило № 104 на ООН (светлоотразителни маркировки)

                        ECE/TRANS/WP.29/2018/115

                        105

                        Предложение за допълнение 1 към серия от изменения 06 на Правило № 105 на ООН (превозни средства, предназначени за превоз на опасни товари)

                        ECE/TRANS/WP.29/2018/126

                        110

                        Предложение за допълнение 1 към серия от изменения 03 на Правило № 110 на ООН (превозни средства, работещи със сгъстен природен газ/втечнен природен газ)

                        ECE/TRANS/WP.29/2018/125

                        110

                        Предложение за поправка 1 към преработка 3 на Правило № 110 (превозни средства, работещи със сгъстен природен газ/втечнен природен газ)

                        ECE/TRANS/WP.29/2018/153

                        112

                        Предложение за серия от изменения 02 на Правило № 112 на ООН (фарове, излъчващи асиметрична къса светлина)

                        ECE/TRANS/WP.29/2018/116

                        113

                        Предложение за серия от изменения 03 на Правило № 113 на ООН (фарове, излъчващи симетрична къса светлина)

                        ECE/TRANS/WP.29/2018/117

                        119

                        Предложение за серия от изменения 02 на Правило № 119 на ООН (светлини за завиване)

                        ECE/TRANS/WP.29/2018/118

                        121

                        Предложение за поправка 1 към преработка 2 на Правило № 121 на ООН (обозначение на органи за ръчно управление, сигнални лампи и показващи уреди)

                        ECE/TRANS/WP.29/2018/154

                        123

                        Предложение за серия от изменения 02 на Правило № 123 на ООН (адаптиращи се системи за предно осветяване (АСПО))

                        ECE/TRANS/WP.29/2018/119

                        128

                        Предложение за допълнение 8 към първоначалната версия на правило № 128 на ООН (светодиодни светлинни източници)

                        ECE/TRANS/WP.29/2018/90

                        129

                        Предложение за допълнение 8 към Правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/136

                        129

                        Предложение за допълнение 5 към серия от изменения 01 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/137

                        129

                        Предложение за допълнение 4 към серия от изменения 02 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/138

                        129

                        Предложение за допълнение 1 към серия от изменения 03 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/139

                        132

                        Предложение за допълнение 1 към серия от изменения 01 на Правило № 132 на ООН (предназначени за допълнително монтиране устройства за контрол на емисиите)

                        ECE/TRANS/WP.29/2018/151

                        137

                        Предложение за допълнение 2 към серия от изменения 01 на Правило № 137 на ООН (челен удар с обръщане на особено внимание на системите за обезопасяване)

                        ECE/TRANS/WP.29/2018/140

                        Ново Правило на ООН

                        Предложение за ново правило на ООН относно устройствата за светлинна сигнализация (LSD)

                        ECE/TRANS/WP.29/2018/157

                        Ново Правило на ООН

                        Предложение за ново правило на ООН относно устройствата за осветяване на пътя (RID)

                        ECE/TRANS/WP.29/2018/158

                        Ново Правило на ООН

                        Предложение за ново правило на ООН относно светлоотражателите (RRD)

                        ECE/TRANS/WP.29/2018/159

                        ГТП №

                        Заглавие на точката от дневния ред

                        Идентификационен номер на документа

                        ГТП № 9 на ООН

                        Предложение за изменение 2 на ГТП № 9 на ООН (безопасност на пешеходците)

                        ECE/TRANS/WP.29/2018/160 & 161

                     (1)

                        Всички документи, посочени в таблицата, са публично достъпни на следния адрес:
                  http://www.unece.org/trans/main/wp29/wp29wgs/wp29gen/gen2018.html